钦定古今图书集成/历象汇编/庶征典/第103卷 > 《管窥辑要》 > 《占法》
## 钦定古今图书集成/历象汇编/庶征典/第103卷 > 《管窥辑要》 > 《占法》

冬雪盈尺，来岁有年。《八节占》曰：“冬有积雪，岁美人和。”
京房曰：“雪附木，不著地，人君听谗言，杀忠臣也。雪未
至地而复上，久而复下，人君欲宽死罪也；雪而温者，
人君脱有罪也。”

春雪不消，妻党专政，擅权执主威，天下饥，民流亡。
正月雪三日内消，或至地即化者，岁成人安。七日不
消，大臣下狱。秋谷不成，亦臣有不奉主命者。

二月，雪，七日不消，百果不实，臣专政，大臣死，牛马伤。
夏秋，民不安。

三月，雪，经日不消；秋禾不成，米贵民饥，大臣忧；
夏雨雪，大丧，大兵起，违天纪，绝人伦，君死国亡。京房
曰：“司马为乱。”

秋，雨雪，大丧，民多死，兵起，大饥。《乙巳占》曰：“八月雪，宫
中不安，多疾病，亦为有奸贼。”

“冬三月无雪，来年无麦”，五谷不成，虫伤人，疾疫。
凡非时雨雪，皆为刑罚惨酷，奸邪得志，兵革将兴，国
败亡。

《天镜》曰：“雪者，阴气盛也。小人依公结私，以协主而专
政。故三月雪不止，九月而即下，厚则为旱，薄则为水，
皆期半年。”

“雪深三尺，鸟兽大半死”者，权臣奸佞，冻死人马，不祥
之兆。

《雪地屋》上，先有消者，下有金宝。